ኮሮናን ለመከላከል ለህክምና ባለሙያዎች ስልጠና ሊሰጥ ነው
 አዲስ አበባ፡- በመላ አገሪቱ በ13 የስልጠና ማዕከላት የኮሮና ቫይረስን ስርጭት በመከላከልና በበሽታው ህክምና ላይ ያተኮረ ስልጠና ለጤና ባለሙያዎች እንደሚሰጥ የኢትዮጵያ ህክምና ባለሙያዎች ማህበር አስታወቀ፡፡  የኢትዮጵያ ህክምና ባለሙያዎች ማህበር ምክትል ፕሬዚዳንትና በጥቁር አንበሳ ሆስፒታል የህጻናትና የአጠቃላይ ቀዶ ህክምና ከፍተኛ ስፔሻሊስት ዶክተር አመዘነ ታደሰ በተለይ ለአዲስ ዘመን ጋዜጣ እንደገለጹት፤ በመጪው ሳምንት ሰኞ የኮሮና ቫይረስ ስርጭትን ለመከላከልና በሽታውን በማከም ዙሪያ ለጤና ባለሙያዎች ስልጠና መስጠት ይጀመራል፡፡ የሚሰጠው ስልጠና በኢትዮጵያ ውስጥ ያሉትን 28 የመንግስት የህክምና ትምህርት ቤቶች ማዕከል ያደረገ ነው፡፡  ይህ የአሰልጣኞች ስልጠና በ13 የስልጠና ማዕከላት የሚሰጥ ሲሆን በኮሮና ቫይረስ መከላከልና ህክምና ላይ ያኮረ መሆኑን ዶክተር አመዘነ ገልጸዋል፡፡ ስልጠናው ለ325 የጤና ባለሙያዎች በተግባርና በንድፈ ሀሳብ አተኩሮ ለሶስት ቀናት እንደሚሰጥም ጠቁመዋል፡፡  እነዚህ ባለሙያዎች ስልጠናቸውን ሲያጠናቅቁ ወደ አካባቢያቸው ሄደው በኮሮና ቫይረስ ስርጭት መከላከልና በበሽታው ህክምና ዙሪያ የሆስፒታሎችና የጤና ጣቢያ ባለሙያዎችን የሚያሰለጥኑ መሆኑንም ተናግረዋል፡፡ ስልጠናው በወቅታዊ የኮሮና ቫይረስ ህክምና መከላከል ላይ የሚያተኩር መሆኑን የገለጹት ዶክተር አመዘነ፣ የቪኮድ 19 በሽታ ተጠቂዎችን እንዴት መለየትና ማከም ይቻላል?፣ በመረጃ ልውውጥ፣ የቫይረሱን ከባለሙያ ወደ በሽተኛ፣ ከበሽተኛ ወደ ባለሙያ፤ ከበሽተኛ ወደ በሽተኛ ተላላፊነቱን እንዴት መከላከልና መቆጣጠር ይቻላል?፤ ሙያዊ ስነ ምግባርና የስነ ልቦና ዝግጅቶች የሚሉት እንደሚገኙበት ጠቅሰዋል፡፡  የቅዱስ ፖውሎስ፣ የቅዱስ ጵጥሮስና የየካ ኮተቤ ሆስፒታሎች ባለሙያዎችን በቅዱስ ጴጥሮስ ሆስፒታል፤ የአለርት ሆስፒታል ባለሙያዎች እዛው አለርት ሆስፒታል፣ የፌዴራል ፖሊስ፣ የጥቁር አንበሳና የአማኑኤል ሆስፒታሎች ደግሞ በቀይ መስቀል ስልጠና ማዕከል፣ የወልቂጤ ዩኒቨርሲቲና የመከላከያ ሆስፒታል ባለሙያዎች በአለርት ሆስፒታል ስልጠና የሚሰጣቸው መሆኑን ዶክተር አመዘነ ገልጸዋል፡፡  እንዲሁም የአዳማና ደብረብርሃን ዩኒቨርሲቲ ሆስፒታሎች ባለሙያዎች በቀይ መስቀል ስልጠና ማዕከል፤ የጅማ ፣የወለጋና ሚዛን ቴፔ ዩኒቨርሲቲ ሆስፒታሎች በጅማ ዩኒቨርሲቲ፤ የመዳወላቡና አሰላ ዩኒቨርሲቲ ሆስፒታሎች የጤና ባለሙያዎች በሻሸመኔ ከተማ፤ የሀዋሳና ዲላ ዩኒቨርሲቲ የህክምና ትምህርት ቤት የጤና ባለሙያዎች ደግሞ በሀዋሳ ዩኒቨርሲቲ፤ የአርባ ምንጭ፤ የሆሳህናና ወላይታ ሆስፒታሎች ባለሙያዎች አርባ ምንጭ፤ ጅግጅጋና ሀሮማያ ሆስፒታሎች ደግሞ በሀረር ፤የጎንደርና ፈለገ ህይወት ሆስፒታሎች በጎንደር፤ የአክሱምና ሀይደር ሆስፒታሎች ባለሙያዎች በመቀሌ፣ የደሴ ሆስፒታል ለብቻው በደሴ ስልጠና ለመስጠት ዝግጅቶች መጠናቀቃቸውን ጠቅሰዋል፡፡ “መንግስት በሚችለው አቅም ሁሉ ለጤና ባለሙያዎችን ለቫይረሱ እንዳይጋለጡ የጥንቃቄ አልባሳትን በሟሟላት ረገድ ትኩረት ሰጥቶ መስራት አለበት” ያሉት ዶክተር አመዘነ፤ የጤና ባለሙያዎችን የጥንቃቄ አልባሳት ሳይሟሉ የቫይረሱ ተጠቂ ከሆኑ ቫይረሱን ወደ ታካሚዎች፣ ባለሙያዎችና ወደ ህብረተሰቡ የማዛመት ዕድላቸው ከፍተኛ መሆኑን አመልክተዋል፡፡  የኢትዮጵያ ጤና አጠባበቅ ማህበር፣ የኢትዮጵያ ነርሶች ማህበር፣ የኢትዮጵያ አካባቢ ጤና አጠባበቅ ባለሙያዎች ማህበርና የኢትዮጵያ የህዝብ ጤና አጠባበቅ ባለሙያዎች ማህበርና ሌሎችም ማህበራት ስልጠናውን በማዘጋጀት ተባባሪዎች መሆናቸውንም ገልጸዋል፡፡ ስልጠውን ባሳለፍነው ሳምንት ለመስጠት ዕቅድ ተይዞ የነበረ ቢሆንም ክልሎች ባወጧቸው የጉዞ እገዳዎች ጋር በተያያዘ ወደቀጣዩ ሳምንት ሊራዘም መቻሉን ዶክተር አመዘነ ተናግረዋል፡፡ አዲስ ዘመን ሚያዝያ 2/2012 ጌትነት ምህረቴ